অসম আৰক্ষীৰ নতুন সঞ্চালক প্ৰধান হিচাপে আজি দায়িত্ব গ্ৰহণ কৰিলে ১৯৮৫ পীৰিৰ আই পি এছ বিষয়া তথা ৰাজ্যখনৰ এজন দক্ষ আৰক্ষী বিষয়া কুলধৰ শইকীয়াই। তেওঁ বিদায়ী আৰক্ষী সঞ্চালক প্ৰধান মুকেশ সহায়ৰ কান্ধৰ পৰা এই দায়িত্ব গ্ৰহণ কৰিছে।
ইয়াৰ পূৰ্বে শইকীয়াই অসম আৰক্ষীৰ আইন-শৃংখলা শাখাৰ বিশেষ সঞ্চালকপ্ৰধান ৰূপে দায়িত্ব লৈ আছিল। ভাৰতীয় আৰক্ষী সেৱাৰ এগৰাকী সুদক্ষ বিষয়া হিচাপে শইকীয়াৰ নাম বিশেষভাৱে জনাজাত। তেওঁ দুবাৰকৈ ৰাষ্ট্ৰপতি আৰক্ষী পদক লাভ কৰিছিল।
নতুন আৰক্ষী সঞ্চালক প্ৰধান কুলধৰ শইকীয়া আৰু বিদায়ী আৰক্ষী সঞ্চালক প্ৰধান মুকেশ সহায়। আজি কাহিলিপাৰাৰ বিদায়ী পেৰেডৰ সময়ত। ফটো : য়ু বি।
মন কৰিব লগীয়া যে শইকীয়া এজন জনপ্ৰিয় গল্পকাৰো। তেওঁ 'আকাশৰ ছবি আৰু অন্যান্য গল্প' নামৰ গল্প সংকলনৰ বাবে ২০১৫ চনত সাহিত্য অকাডেমি বঁটা লাভ কৰিছিল। তাৰোপৰি মুনীন বৰকটকী বঁটা আৰু কথা বঁটাও লাভ কৰিছিল সুলেখকজনে।
আজি শইকীয়াই বিদায়ী সঞ্চালক প্ৰধান মুকেশ সহায়ৰ বিদায় অনুষ্ঠানত উপস্থিত আছিল। অসম আৰক্ষীয়ে কাহিলিপাৰাস্থিত চতুৰ্থ আৰক্ষী বেটেলিয়নৰ নিৱেশত বিদায়ী সঞ্চালকপ্ৰধানজনৰ সন্মানাৰ্থে ফেয়াৰৱেল পেৰেডৰ ব্যৱস্থা কৰিছিল।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
